<classify> RAIS John Magufuli ametoba siri ya Daraja la Mkapa kuitwa jina hilo huku akisema, aliyekuwa Rais wa Awamu ya Tatu, Benjamin Mkapa alikataa daraja kuitwa jina lake lakini yeye Rais Magufuli alipokuwa waziri wa ujenzi baada ya kumaliza kazi ya ujenzi wake, waliliandika jina hilo bila Mkapa kujua.Aidha, alisema Rais Mkapa daima atakumbukwa kwa kufungua mikoa ya kusini baada ya kujenga barabara ya Dar es Salaam Mtwara na ile ya Ukanda wa Kati na kuifanya mikoa hiyo kuchangamka, na kwamba serikali imeamua kujenga barabara ya kwenda Masasi kwa kiwango cha lami kama fadhila kwa kiongozi huyo.Barabara ya kwenda Masasi ijengwe kwa kiwango cha lami hata kama mtasema namjengea Mkapa, ndio ninamjengea Mkapa. Kwa sababu mtaanza kusema, bila mkapa mimi nisingekuwa waziri, mbunge, inawezekana hata urais, alisema Rais Magufuli.Rais Magufuli alisema hayo jana mjini Masasi, mkoani Mtwara wakati akizindua ujenzi wa Kituo cha Afya cha Mbonde kinachojengwa kwa gharama ya Sh milioni 700, ikiwa ni siku ya mwisho wa ziara yake ya siku tatu mkoani humu kabla ya kuelekea mkoani Ruvuma. Akizungumza kwenye ziara hiyo, Rais Magufuli alisema anafahamu Rais mstaafu Mkapa alipomtoa wakati akiwa Waziri wa Ujenzi, alikuwa akilala barabarani wakati wa ujenzi wa barabara ya Dar es Salaam-Mtwara na hilo lilimfanya ayafahamu maeneo mengi ya kusini.Alikuwa ananituma kwenda kufanya kazi, Daraja la Mkapa labda niwape historia tulipomaliza kulijenga tulimwendea tukamwambia tuliite Mkapa, akakataa, lakini siku anakwenda kulifungua akakuta limeandikwa Mkapa bridge, na tunajua kilichoandikwa kimeandikwa akalifungua,alisema Rais Magufuli.Aliongeza; kwa sababu tunajua bila kujenga lile daraja tusingefungua kusini, Mkapa alitenga Sh bilioni 1.8 kila makusanyo madogo yaliyokuwa yanapatikana kwa ajili ya kuifungua hiyo barababra na ile ya central corridor, sasa huyu baba ana karibu miaka 80 hawezi kila siku anapokwenda kwao mahali alipopumzisha wazazi wake tushindwe kutengeneza lami kipande cha kilometa 12, tulianza wakati nikiwa waziri nilipoondoka ikasimama, nimerudi lazima iishe, alisisitiza Rais Magufuli.Akisisitiza hilo, Rais Magufuli alimtaka Meneja wa Wakala wa Barabara mkoani Mtwara, kuhakikisha anasimamia ujenzi wa kipande cha barabara hiyo kijengwe kwa lami. Meneja Tanroads kama kuna kitu kitakufukuzisha umeneja wako wewe chelewa kumaliza hicho kipande cha lami, pamoja na kwamba kazi zako ni nzuri wewe chelewa nimezungumza hapa mbele hadharani hiki kipande cha barabara lazima kijengwe pia barabara ya kwenda Mtwara itajengwa kwa lami nitatafuta fedha na hapa wafadhili nitaongea nao na baadaye nitapanga ziara ya kwenda Ujerumani nayo ninaweza nikaweka kwenye maombi, alisema Rais Magufuli.Awali, akizindua ujenzi wa kituo hicho cha afya cha Mbonde, Rais Magufuli alisema alituma watu wake kufanya utafiti iwapo fedha zilizotumika kujenga zinaendana na uhalisia wa jengo na ameridhika kuwa ndivyo ilivyo. Aidha, alisema kujengwa kwa kituo hicho kutaimarisha zaidi huduma za afya kwa wananchi wa Mtwara na nchi jirani ya Msumbiji ambao nao wananufaika na sehemu za huduma nchini Tanzania.Alisema katika kuongeza na kuimarisha huduma afya nchini katika bajeti ya mwaka 201819 jumla ya hospitali mpya 67 zinajengwa na mkoa wa Mtwara wao wamebahatika na mgawo wa kujengewa hospitali tatu zinazotegemewa kujengwa maeneo ya Nanyamba, Masasi na Mtwara. Aidha, Rais Magufuli aliwaahidi wakazi wa Masasi kuwapelekea gari la wagonjwa baada ya lililokuwepo kuchomwa moto wa watu na akasikitishwa na Jeshi la Polisi kukaa kimya hadi sasa bila kukamatwa waliohusika. Katika hatua nyingine, aliagiza viwanda vyote vya kubangua korosho vilivyobinafsishwa kutoka serikalini kwenda kwa watu binafsi kwa ajili ya kazi hiyo kufanya kazi hiyo na kama vitashindwa, virudishwe serikalini mara moja.  <topic>: kitaifa 